NETKO je podnio anonimnu kaznenu prijavu protiv đakovačko-osječkog nadbiskupa Đure Hranića zbog javnog poticanja na nasilje i mržnju.

Prijava je podnesena Općinskim državnim odvjetništvima u Osijeku i Zagrebu.

Podsjetimo, Hranić je u ponedjeljak u đakovačkom Nadbiskupskom domu organizirao susret s novinarima slavonskih redakcija. Prema izvještajima brojnih medija, Hranić je javno poticao na nasilje i mržnju prema osobama homoseksualne orijentacije.

"Mogu razumjeti nasilje prema njima kad izazivaju"

Hranić je rekao da je svjestan kako su osobe s homoseksualnim sklonostima često doista diskriminirane te mu je neprihvatljivo da netko trpi nasilje samo zato što ima takve sklonosti, "osim ako to baš prakticira u javnosti i izaziva tu istu javnost, onda to može ne odobriti, ali može razumjeti".

Mediji su prenijeli Hranićeve izjave u kojima opravdava bezrazložno nasilje nad homoseksualcima i to u javnim prostorima, u svim slučajevima u kojima potencijalni počinitelji nasilja percipiraju nečiju homoseksualnu orijentaciju.

Tekst se nastavlja ispod oglasa

"Cilj mu je bio izazvati tjeskobu i strah kod svojih žrtava"

"Ovom, nečuvenom izjavom razumijevanja za nasilje kojem je uzrok samo to što je netko javno iskazao seksualnu orijentaciju, uputio je javni poziv na takvo nasilje. Istom izjavom, u kojoj opravdava nasilje zbog javnog izražavanja homoseksualne orijentacije, osumnjičenikov cilj je bio izazvati tjeskobu i strah kod svojih žrtava, šaljući im poruku da nisu sigurni u javnim prostorima Republike Hrvatske i da imaju biti mete napada i nasilja, ukoliko samo javno žive svoj život i iskazuju svoj identitet", stoji u prijavi.

"Krajnje podlo i svirepo, u rečenicu u kojoj poziva na mržnju i nasilje, ubacio je opću formulaciju hineći da mu je “neprihvatljivo da netko trpi nasilje” s ciljem otvaranja prostora negiranju stvarnog učinka svojih riječi.

'Ja bih htio igrati nogomet za Hrvatsku i zabijati golove. Jesam li diskriminiran zato što me neće uzeti izbornik kad se prijavim?'. Tom izjavom poziva na diskriminaciju te istu opravdava, šireći stav da je praktički svaka diskriminacija homoseksualnih osoba opravdana, a opravdanost diskriminacije bi prema nekoj njegovoj logici trebala proizaći iz toga što on ne može igrati nogomet za hrvatsku reprezentaciju", zaključuje se u anonimnoj prijavi protiv Hranića.

